  Туспуктэм: Татьяна Пономарёва Майя Бывальцева Дэбес ёросысь Зяногуртысь пужымез Россыись трос арлыдъем писпуосын йӧскалык лыдметэ (реестре) пыртӥзы. Лысо писпулы 170-180 ар котыр луоз, шонергес валаны уг луы. Со сярысь ивортодэтъя «Удмуртия» агентстволы куриськонэз «Деревья – памятники живой природы» огъяросси программае сётӥсь, пинал но егит дырзэ Зяногуртын ортчытэм Татьяна Пономарёва вераз. Солэн кылъёсызъя, та пужым гурт понна нимысьтыз инты басьтэ. « Та писпу дорозь армие но келяло, кулэмъёсты но со дорозь келяса нуо. Со кыӵе ке сыӵе граница, деревнялэн утисез. Гуртын 20 адями гинэ улӥсез кылемын на, и вот утем потэ таӵе писпуосты – со вань гуртысь улонэз адӟиз дырыз дыръя. Кемагес мед улозы, калык но мед тодоз, что асьмелэн вань таӵе интыосмы » Татьяна Пономарёва, программае куриськон сётӥсь Пужым бадӟым ӝуждалаеныз уг висъяськы, но со вылтусызъя аспӧртэм луэ. « Котькуд ласянь сое учкиськод ке, со мукет сямен адске. Одӥг ласянь дракончиклы тупа, мукет ласянь – мукет. Ӝуждалаез дас витё метр пала, дыр, озьыгес, нош зӧкталаез – 2,5 метр. Вань писпуос ӝужытэсьгес но, зӧкесьгес но, но асьме палъёслы со сыӵе достопримечательность » Татьяна Пономарёва, программае куриськон сётӥсь Туспуктэм: vk.com (Зяногурт) Писпуосты лыдметэ пыртэм бере, программалэн ӧнерчиосыз соосты интыязы учкыны ветло. Нимысьтыз арбериослы луыса писпулэсь зэмос арлыдзэ тодыны быгато. Тужгес вашкалаосызлы, йӧспӧртэмъёсызлы улэп инкуазьлэн синпелетэз луэмзы сярысь сертификат сёто. Татьяна Пономарёва туж оске, соос Зяногуртэ но вуозы шуыса. Сертификат понна гинэ ӧвӧл. « Туж умой луысал, экспертъёс потасалзы ке. Тани мар ке висёнэз, оло, писпулэн вань, соос рекомендациос сётсалзы, кызьы кемагес утьыны сое  » Татьяна Пономарёва, программае куриськон сётӥсь Солэн верамезъя, Зяногуртын вашкала тыпызы вань на, солы ог 200 ар котыр луыны быгатэ. Та палъёсын тыпыос сокем вӧлмемын ӧвӧл, иське, кин ке но сое мерттӥз, дыр. Татьяна Пономарёва сьӧрло кошкыса но пинал вакытысьтыз гуртэзлэн историеныз тунсыкъяськыны кутскиз. Ог 80 процентсэ ум тодӥське вал, шуэ кышномурт. Тодэ вайытом, та дырозь Удмуртиысь сизьым писпуос улэп инкуазьлэн синпелетъёсыз пӧлы пыртэмын вал. 2012-тӥ арын отчы шедем Эгра ёросысь вашкала пужым туэ Россиысь валтӥсез писпу луон понна вожвылъяськиз, вормиз Ставрополь улосвылысь кыз. Тегъёс: писпуос Дэбес Удмуртия инкуазь  